**אנחנו בעונת החורף - חלק א**

**⏴ במבט חדש לכיתה א**

**היקף יחידת הלימוד:** 3 שיעורים

**עמודים:** 95 -101

**מטרות:**

* התלמידים יביאו דוגמאות להתנהגויות של בני אדם בחורף.
* התלמידים יתארו כיצד להשתמש באמצעי חימום באופן בטוח.
* התלמידים יתארו את הקשר שבין תופעות מזג אוויר בחורף להתנהגות האדם.

**מהלך השיעור:**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים בקריאת קטע פתיחה בעמוד 95 ועורכים דיון להעלאת ידע מוקדם: * כיצד אנחנו מתנהגים בחורף? * כיצד בני האדם מתמודדים עם תופעות מזג אוויר בחורף? * במה התנהגות האדם בחורף דומה להתנהגות בעלי חיים? * מתעדים את התשובות על הלוח וממיינים אותן לפי נושאים.   יחידת לימוד זו עוסקת בהתנהגותם של בני האדם בחורף.  ללימוד הנושא מומלץ לשלב קטעי מידע מהעיתונות העוסקים בתופעות של מזג האוויר בחורף ובהשלכותיהן על בני האדם . |
| **התנסות** | * מבצעים את המשימה **פריטים של חורף,** עמוד 95.   אפשר, למשל, למיין עם התלמידים את פריטי הלבוש השונים, למשל לכאלה שמתאימים לשהייה בתוך הבית ולכאלה שמתאימים ליציאה החוצה. מוצע לבקש מהתלמידים להציע דרכים נוספות למיון פריטי הלבוש.  דרך נוספת להגברת המודעות לתפקיד שיש לפריטי הלבוש בחורף היא להציע לכל תלמיד/ה למנות את מספר שכבות הבגדים שהוא/היא לובש/ת, ו/או את מספר האביזרים שבהם הוא/היא משתמש/ת כשהוא/היא יוצא/ת אל מחוץ לבית בימי החורף. אפשר לברר עם התלמידים מה התפקיד של כל סוג בגד (או אביזר) ולהפנות את תשומת לבם לכך שלכל בגד יש תפקיד. מוצע להכליל שפריטי הלבוש הם פתרונות טכנולוגיים שהאדם פיתח כדי להגן על הגוף ולשמור על טמפרטורת הגוף.   * מבצעים את המשימה **איך מתנהגים בחורף?**, עמודים 96- 98.   קטע המידע מציג לתלמידים דרכי התנהגות שונות בחורף תוך יצירת קשר בין ההתנהגות לבין תפקידה. בכך קטע המידע מסייע בארגון המידע הקשור לפריטי הלבוש ולאביזרי החורף שהוזכרו במשימה הקודמת.  את קטע המידע מלווה שאלה פתוחה "כיצד אפשר לחמם את הגוף?". השאלה מעודדת את התלמידים להרחיב את תפיסתם ולמצוא דרכים שונות ומגוונות לחימום גופם.  עם הדרכים לחימום הגוף נמנות גם אכילת מאכלים חמים ושתיית משקאות חמים. מוצע לערוך עם התלמידים רשימה של מאכלים ומשקאות האופייניים לעונת החורף. חשוב להנחות את התלמידים להבנה שצריכת סוגי מאכלים ומשקאות מסוימים היא דרך התנהגות נוספת של האדם בחורף. |
| **המשך התנסות** | * מבצעים את המשימה **מחממים את הבית ושומרים על בטיחות,** עמודים 98 - 99   אחת ההתנהגויות הבולטות של האדם בחורף היא חימום החדרים שבהם הוא שוהה. מטרתה של המשימה, להעלות למודעות את החשיבות של נקיטת אמצעי בטיחות כאשר משתמשים באמצעי החימום השונים. רצוי להדגיש שהאדם פיתח מכשירי חימום וקירור במשך השנים כדי להקל על חייו בתנאי מזג האוויר החיצוניים הקשים בחורף ובקיץ. רצוי לחזור ולהדגיש שהמכנה המשותף לבגדים, למכשירי המדידה ולמכשירי החימום והקירור הוא שהם המצאות ושכלולים טכנולוגיים שהאדם פיתח כדי להגביר את יכולותיו ולשפר את איכות חייו.   * מבצעים את המשימה **סערה מגיעה**, עמוד 100   במשימה זו התלמידים מתנסים במשחקי תפקידים של דמויות שונות (ראו במשימה) שמטרתם לפתור בעיות הקשורות להתמודדות האדם בעת תופעות מזג אוויר קיצוניות, דוגמת סערה. |
| **המשגה** | * קוראים את קטע המידע **תחזית מזג האוויר** בתבנית **היודעים אתם ש...?,** עמוד 101.   תבנית זו נועדה להרחיב את התובנות של התלמידים באשר לתהליך ההכנה של תחזית מזג האוויר (המוכרת להם מחיי היומיום) החל במדידות ועד הצגתן באמצעי התקשורת.   * לסיכום, קוראים את קטע המידע במסגרת החומה, **בחורף,** עמוד 101. |
| **יישום** | * מבצעים את המשימה **אנשים בעונת החורף** בתבנית **במבט חוזר**, עמודים 113-112. |
| **סיכום ורפלקציה** | * כותבים שיר/ סיפור /קומיקס על התנהגות האדם בחורף. * אילו אמצעים טכנולוגיים הכרתם בשיעור? כיצד הם מסייעים לנו? * מה למדתי בשיעור? * מה השיעור חידש לי? * סיכום אישי לשיעור: משפט אחד או שניים על הנלמד בשיעור. * כיצד למדנו ומה אהבנו בשיעור? |